
ZÁKLADNÁ ŠKOLA, HLAVNÉ NÁMESTIE 14, DVORY NAD ŽITAVOU
ŠTATÚT ŽIACKEHO ŠKOLSKÉHO PARLAMENTU

[bookmark: _Toc238718531]Článok I.
Základné ustanovenia
1. Žiacky školský parlament (ďalej len „ŽŠP“) je dobrovoľným samosprávnym orgánom žiakov Základnej školy, Hlavné námestie 14, Dvory nad Žitavou.
2. ŽŠP zastupuje záujmy žiakov školy, podporuje ich aktívnu účasť na živote školy a vytvára priestor na rozvoj spolupráce, komunikácie, zodpovednosti a demokratického rozhodovania.
3. ŽŠP spolupracuje s vedením školy, pedagogickými a ostatnými zamestnancami školy pri riešení otázok týkajúcich sa života školy.
4. Činnosť ŽŠP je založená na princípoch dobrovoľnosti, demokracie, rovnosti, vzájomného rešpektu, spolupráce a zodpovednosti.
5. Činnosť ŽŠP koordinujú pedagogickí koordinátori poverení riaditeľom školy.
6. Čestným členom ŽŠP je riaditeľ školy.
[bookmark: _Toc238718532]Článok II.
Poslanie a ciele ŽŠP
Poslaním ŽŠP je najmä:
a) zastupovať záujmy všetkých žiakov školy,
b) podporovať aktívne zapájanie žiakov do života školy,
c) vytvárať priestor na vyjadrovanie názorov, návrhov a podnetov žiakov,
d) rozvíjať samostatnosť, tvorivosť, zodpovednosť a tímovú spoluprácu,
e) podporovať dobré vzťahy medzi žiakmi, učiteľmi a vedením školy,
f) podieľať sa na organizovaní školských, kultúrnych, športových, charitatívnych a spoločenských podujatí,
g) navrhovať opatrenia na zlepšenie školského prostredia,
h) podporovať toleranciu, rešpekt, dobrovoľníctvo a inkluzívne prostredie.
[bookmark: _Toc238718533]Článok III.
Členstvo v ŽŠP
1. Členovia ŽŠP
1. ŽŠP tvoria zvolení zástupcovia tried 5. až 9. ročníka.
2. Každú triedu zastupujú dvaja žiaci zvolení tajným hlasovaním v triedach.
3. Funkčné obdobie člena ŽŠP je jeden školský rok.
4. Člen ŽŠP zastupuje záujmy svojej triedy a školy.
2. Vznik členstva
Členstvo vzniká zvolením v triednych voľbách
3. Zánik členstva
Členstvo v ŽŠP zaniká:
a) ukončením školskej dochádzky,
b) prestupom na inú školu,
c) vzdaním sa členstva,
d) odvolaním triedou,
e) závažným porušením školského poriadku alebo pravidiel ŽŠP.
4. Odvolanie člena
1. Trieda môže svojho zástupcu odvolať tajným hlasovaním.
2. Odvolanie je platné, ak zaň hlasuje nadpolovičná väčšina prítomných žiakov triedy.
3. Po odvolaní sa uskutočnia nové voľby.
5. Povinnosti člena voči triede
Člen ŽŠP je povinný:
· informovať triedu o dôležitých záveroch zasadnutí,
· zhromažďovať návrhy a podnety spolužiakov,
· prezentovať ich na zasadnutiach ŽŠP,
· aktívne sa podieľať na činnosti ŽŠP,
· dbať na dobré meno školy a ŽŠP.
6. Etické zásady
Člen ŽŠP:
· správa sa slušne, zodpovedne a s rešpektom,
· rešpektuje názory ostatných,
· podporuje spoluprácu a dobré vzťahy,
· zachováva mlčanlivosť o citlivých informáciách,
· ide ostatným žiakom príkladom svojim správaním.
[bookmark: _Toc238718534]Článok IV.
Voľby do ŽŠP
1. Voľby do ŽŠP sa uskutočňujú každoročne na začiatku školského roka.
2. Voľby prebiehajú v triedach 5. až 9. ročníka tajným hlasovaním.
3. Každá trieda volí dvoch svojich zástupcov.
4. Kandidovať môže každý žiak triedy, ktorý má záujem aktívne pracovať v ŽŠP a je ochotný plniť povinnosti člena.
5. Každý žiak môže hlasovať najviac za dvoch kandidátov.
6. Zvolení sú dvaja kandidáti s najvyšším počtom hlasov.
7. Pri rovnosti hlasov sa uskutoční opakované hlasovanie.
8. Priebeh volieb upravuje Volebný poriadok ŽŠP.
Voľba predsedníctva ŽŠP
1. Predsedníctvo sa volí na prvom ustanovujúcom zasadnutí ŽŠP.
2. Voľba predsedníctva prebieha tajným hlasovaním.
3. Predsedníctvo tvoria:
· predseda ŽŠP,
· podpredseda ŽŠP,
· zapisovateľ ŽŠP,
· kultúrny referent ŽŠP,
· správca hudobného okienka ŽŠP,
· pokladník ŽŠP.
4. Každý člen ŽŠP môže kandidovať na jednu z uvedených funkcií.
5. Zvolený je kandidát s najvyšším počtom hlasov.
6. Pri rovnosti hlasov sa uskutoční opakované hlasovanie.
7. Funkčné obdobie predsedníctva je jeden školský rok.
[bookmark: _Toc238718535]Článok V.
Orgány ŽŠP
Orgánmi ŽŠP sú:
a) Zhromaždenie členov ŽŠP,
b) Predsedníctvo ŽŠP,
c) pedagogickí koordinátori ŽŠP.
1. Zhromaždenie členov ŽŠP
1. Zhromaždenie tvoria všetci riadne zvolení členovia ŽŠP.
2. Zhromaždenie je najvyšším rozhodovacím orgánom ŽŠP.
3. Do jeho pôsobnosti patrí najmä:
a) schvaľovanie plánu práce ŽŠP,
b) prerokovanie návrhov a podnetov žiakov,
c) rozhodovanie o aktivitách a projektoch ŽŠP,
d) voľba a odvolávanie členov predsedníctva,
e) schvaľovanie zmien štatútu.
2. Predsedníctvo ŽŠP
1. Predsedníctvo zabezpečuje organizáciu a koordináciu činnosti ŽŠP.
2. Pripravuje návrhy aktivít, rozdeľuje úlohy a dohliada na ich plnenie.
3. Spolupracuje s pedagogickými koordinátormi a vedením školy.
4. Predsedníctvo sa stretáva podľa potreby, najmä pred významnými aktivitami.


3. Predseda ŽŠP
Predseda:
a) zastupuje ŽŠP,
b) zvoláva a vedie zasadnutia,
c) koordinuje činnosť členov predsedníctva,
d) rozdeľuje úlohy medzi členov,
e) dohliada na plnenie prijatých úloh,
f) spolupracuje s vedením školy a pedagogickými koordinátormi,
g) podieľa sa na príprave plánu práce a správy o činnosti ŽŠP.
4. Podpredseda ŽŠP
Podpredseda:
a) zastupuje predsedu počas jeho neprítomnosti,
b) pomáha predsedovi pri organizácii činnosti ŽŠP,
c) spolupracuje pri príprave zasadnutí a aktivít,
d) dohliada na plnenie zverených úloh.
5. Zapisovateľ ŽŠP
Zapisovateľ:
a) vyhotovuje zápisnice zo zasadnutí,
b) vedie evidenciu účasti členov,
c) zaznamenáva prijaté návrhy, rozhodnutia a úlohy,
d) zabezpečuje archiváciu dokumentácie ŽŠP.
6. Kultúrny referent ŽŠP
Kultúrny referent:
a) navrhuje kultúrne, spoločenské a školské aktivity,
b) spolupracuje pri organizovaní podujatí,
c) pripravuje návrhy súťaží a projektov,
d) zhromažďuje návrhy žiakov týkajúce sa kultúrneho života školy.


7. Správca hudobného okienka
Správca hudobného okienka:
a) zhromažďuje hudobné návrhy žiakov,
b) pripravuje návrhy hudobného programu,
c) spolupracuje s pedagogickými koordinátormi pri výbere vhodnej hudby,
d) dbá na vhodnosť hudobného obsahu pre školské prostredie.
8. Pokladník ŽŠP
Pokladník:
a) vedie evidenciu príjmov a výdavkov,
b) zaznamenáva finančné pohyby,
c) informuje členov ŽŠP o stave finančných prostriedkov,
d) spolupracuje s pedagogickými koordinátormi,
e) zbiera finančnú hotovosť v prípade potreby, napr. vstupné na akciu.
9. Pedagogickí koordinátori
Pedagogickí koordinátori:
a) metodicky usmerňujú činnosť ŽŠP,
b) pomáhajú pri organizovaní zasadnutí a aktivít,
c) zabezpečujú komunikáciu medzi ŽŠP a vedením školy,
d) poskytujú členom podporu a poradenstvo,
e) dohliadajú na dodržiavanie štatútu.
[bookmark: _Toc238718536]Článok VI.
Zasadnutia ŽŠP
1. ŽŠP zasadá podľa potreby, spravidla najmenej raz za 2 mesiace počas školského roka v piatok po vyučovaní.
2. Riadne zasadnutia zvoláva predseda v spolupráci s pedagogickými koordinátormi.
3. Mimoriadne zasadnutie môže byť zvolané podľa potreby.
4. Zasadnutie vedie predseda, v jeho neprítomnosti podpredseda alebo poverený člen predsedníctva.
5. Na zasadnutiach sa zúčastňujú členovia ŽŠP a pedagogickí koordinátori. Podľa potreby môžu byť prizvaní hostia.
6. Program zasadnutia pripravuje predseda v spolupráci s pedagogickými koordinátormi.
7. Program môže obsahovať najmä:
a) kontrolu splnenia úloh,
b) návrhy a podnety žiakov,
c) informácie členov ŽŠP,
d) plánovanie aktivít a podujatí,
e) riešenie aktuálnych otázok školy.
8. Každý člen ŽŠP môže navrhnúť bod programu.
9. Člen ŽŠP je povinný zúčastňovať sa zasadnutí. Neúčasť je potrebné vopred ospravedlniť.
10. ŽŠP rozhoduje hlasovaním. Každý člen má jeden hlas.
11. Hlasovanie je spravidla verejné. Pri voľbe predsedníctva a odvolávaní členov sa používa tajné hlasovanie.
12. Návrh je prijatý nadpolovičnou väčšinou prítomných členov. Pri rovnosti hlasov rozhoduje hlas predsedu.
13. Z každého zasadnutia sa vyhotovuje zápisnica.
Informovanie žiakov
1. Členovia ŽŠP informujú svoje triedy o dôležitých záveroch zasadnutí.
2. Informácie o činnosti ŽŠP môžu byť zverejňované prostredníctvom triednických hodín, školského rozhlasu, webovej stránky, sociálnych sietí, násteniek alebo elektronického systému školy.
[bookmark: _Toc238718537]Článok VII.
Práva a povinnosti členov ŽŠP
Práva členov
Každý člen ŽŠP má právo:
a) aktívne sa podieľať na činnosti ŽŠP,
b) vyjadrovať svoje názory a návrhy,
c) hlasovať o návrhoch a rozhodnutiach,
d) voliť a byť volený do predsedníctva,
e) byť informovaný o činnosti ŽŠP,
f) podieľať sa na organizácii aktivít a projektov.
Povinnosti členov
Každý člen ŽŠP je povinný:
a) pravidelne sa zúčastňovať zasadnutí,
b) aktívne sa zapájať do činnosti,
c) zastupovať záujmy svojej triedy,
d) zhromažďovať názory a podnety spolužiakov,
e) informovať triedu o dôležitých záveroch,
f) plniť zverené úlohy,
g) dodržiavať štatút a pravidlá ŽŠP,
h) správať sa zodpovedne a s rešpektom.
[bookmark: _Toc238718538]Článok VIII.
Hospodárenie ŽŠP
1. ŽŠP môže hospodáriť s finančnými prostriedkami získanými najmä z dobrovoľných príspevkov, výťažkov zo školských aktivít, darov a iných povolených zdrojov.
2. Finančné prostriedky sa používajú na činnosť ŽŠP, organizovanie aktivít a podporu žiakov.
3. Za evidenciu finančných prostriedkov zodpovedá pokladník v spolupráci s pedagogickými koordinátormi.
4. Použitie finančných prostriedkov musí byť vopred prerokované a schválené.
5. Hospodárenie ŽŠP musí byť transparentné a preukázateľné.
6. Kontrolu hospodárenia vykonávajú pedagogickí koordinátori a podľa potreby vedenie školy.
[bookmark: _Toc238718539]Článok IX.
Spolupráca ŽŠP
1. ŽŠP spolupracuje najmä s:
a) vedením školy,
b) pedagogickými a odbornými zamestnancami,
c) triednymi učiteľmi,
d) Radou školy,
e) inými školskými parlamentmi a organizáciami.
2. Cieľom spolupráce je podporovať pozitívne školské prostredie, aktívne občianstvo žiakov a dobrú komunikáciu medzi účastníkmi školského života.
[bookmark: _Toc238718540]Článok X.
Zmena a dopĺňanie štatútu
1. Návrh na zmenu alebo doplnenie štatútu môže podať predseda ŽŠP, člen predsedníctva, pedagogický koordinátor alebo riaditeľ školy.
2. Návrh musí byť prerokovaný na zasadnutí ŽŠP.
3. Na schválenie zmien je potrebný súhlas najmenej trojpätinovej väčšiny všetkých členov ŽŠP.
4. Schválené zmeny nadobúdajú platnosť po odsúhlasení riaditeľom školy.
[bookmark: _Toc238718541]Článok XI.
Záverečné ustanovenia
1. Tento štatút je záväzný pre všetkých členov ŽŠP.
2. Každý člen ŽŠP je povinný oboznámiť sa s jeho obsahom a dodržiavať jeho ustanovenia.
3. Činnosť ŽŠP sa riadi týmto štatútom, školským poriadkom školy a platnými právnymi predpismi.
4. Štatút bol prerokovaný a schválený na ustanovujúcom zasadnutí ŽŠP dňa: 18. 09. 2026
5. Štatút nadobúda účinnosť dňom jeho schválenia.


V Dvoroch nad Žitavou, dňa: ....................................

Riaditeľka školy
PaedDr. Anna Kijaček Rošková

.............................................................
Podpis


Predseda ŽŠP
Rebeka Rozsnyová
.............................................................
podpis


Pedagogickí koordinátori ŽŠP
Mgr. Denisa Fazekaš

.............................................................

Mgr. Mária Kokinová

.............................................................

Mgr. Rebeka Kováčová

.............................................................
